Niin kauan –
Niin kauan kuin Suomessa yksikään
 laps itkee isää vailla,
 joka rakensi maan, ei kaatanut taas,
 vaan kaatui isäin lailla; –

 Niin kauan kuin Suomessa yksikään
 tuta tahdo ei syntymämaata,
 min soreampaa, min koreampaa
 ei esille loihtia saata; –

 Niin kauan kuin Suomessa yksikään
 isä itkee, äitiä palvoin,
 joka valkeena virkkaa lautsaltai:
 »Hänen vuoks monet yöt ma valvoin!»

 Niin kauan kuin Suomessa yksikään
 käy sulho morsion käteen,
 ja mykkänä myöntää: »Silmissä sen
 näin nousevan aamun säteen.» –

 Niin kauan kuin Suomessa yksikään
 lie liikaa kantava huolta,
 joka ymmärrä ei elon ongelmaa,
 ei yön, ei päivän puolta; –

 Niin kauan kuin Suomessa yksikään
 käy työtön nälkään ja surmaan,
 tai tyttönen, hetken heiluva laps,
 vain kiitävän tuokion turmaan; –

 Niin kauan kuin osaa orpojen,
 ei leskien kadehdi kukaan,
 vaan mennee, mennee mielellään
 tämänpäiväisen virran mukaan; –

 Niin kauan ma viritän virsiäin,
 vain virsiniekka muudan;
 »Voi voitettuja!» minä ennen huusin,
 »Voi voittajia!» nyt huudan.